ROZHODNUTIE KOMISIE
zo 6. marca 2006,
o obchode s látkami, ktoré poškodzujú ozónovú vrstvu, so samostatným colným územím Taiwan, Penghu, Kinmen a Mazu
[oznámené pod číslom K(2006) 424]
(Text s významom pre EHP)
(2006/207/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 2037/2000 z 29. júna 2000 o látkach, ktoré poškodzujú ozónovú vrstvu (1), a najmä na jeho článok 14 ods. 2,
keďže:
(1)
Samostatné colné územie Taiwan, Penghu, Kinmen a Mazu je dôležitým obchodným partnerom Spoločenstva a obchod a investície medzi týmto územím a Spoločenstvom by sa mali podporovať.
(2)
Samostatné colné územie Taiwan, Penghu, Kinmen a Mazu nie je stranou Viedenského dohovoru o ochrane ozónovej vrstvy ani Montrealského protokolu z roku 1987 o látkach, ktoré poškodzujú ozónovú vrstvu. Samostatné colné územie Taiwan, Penghu, Kinmen a Mazu napriek tomu plne dodržiava Montrealský protokol a predložilo o tom Sekretariátu pre ozón environmentálneho programu Organizácie spojených národov údaje uvedené v článku 7 Montrealského protokolu.
(3)
Články 8 a 9 a článok 11 ods. 2 a 3 nariadenia (ES) č. 2037/2000 by sa preto nemali uplatňovať na samostatné colné územie Taiwan, Penghu, Kinmen a Mazu.
(4)
Opatrenia stanovené v tomto rozhodnutí sú v súlade so stanoviskom výboru založeného článkom 18 ods. 1 nariadenia (ES) č. 2037/2000,
PRIJALA TOTO ROZHODNUTIE:
Článok 1
Články 8 a 9 a článok 11 ods. 2 a 3 nariadenia (ES) č. 2037/2000 sa neuplatňujú na samostatné colné územie Taiwan, Penghu, Kinmen a Mazu.
Článok 2
Toto rozhodnutie je adresované členským štátom.
V Bruseli 6. marca 2006